钦定古今图书集成/明伦汇编/氏族典/第038卷 > 《廖用贤尚友录》 > 江逌
## 钦定古今图书集成/明伦汇编/氏族典/第038卷 > 《廖用贤尚友录》 > 江逌

按《晋书江逌传》：“逌字道载，陈留圉人也。少孤，与从弟
灌共居，甚相友悌，由是获当时之誉。避乱居临海，本
州辟从事，除佐著作郎，并不就。征北将军蔡谟命为
参军，何充复引为骠骑功曹。以家贫求试守，为太末
令。州檄为治中，转别驾，迁吴令。殷浩将谋北伐，请为
谘议参军，浩甚重之，迁长史。姚襄逼浩，浩令逌击之”，
襄少败。顷之，除中书郎。升平中，迁吏部郎长兼侍中，
复领本州大中正。升平末，迁太常，在职多所匡谏。卒，
时年五十八。